Библија (Бакотић) : Софонија


Глава 1.
1 Реч Господња која проговори Софонији, сину Хусија, сина Годолије, сина Амарије, сина Језекијина, за време Јосије, сина Амонова, краља Јудина.

2 Све ћу уништити с површине земље, говори Господ.

3 Затрћу људе и животиње, птице небеске и рибе морске, саблазни и бездушнике с њима; истребићу људе с површине земље, говори Господ.

4 На Јуду ћу руком својом замахнути и на становнике Јерусалимске; истребићу из тих места Валове остатке, име слуга његових и свештеника његових;

5 оне који се на крововима војсци небеској клањају, који им се клањају а Господом се куну, и куну се краљем својим;

6 оне који се одвраћају од Господа, и оне што Господа не траже, нити га за савет питају.

7 Мирно пред Господом, пред Вечним! Јер је близу дан Господњи, јер је Господ спремио жртву своју и позвао званице своје.

8 У дан жртве Господње казнићу кнезове и краљеве синове, и све који туђинске хаљине носе.

9 У тај дан ћу казнити све који преко прага скачу, који насиљем и преваром господара кућу пуне.

10	У тај дан, говори Господ, биће вике на Рибљим вратима и кукања на другој од града страни, и велика погибија на бреговима.

11 Закукајте, становници Мактески!, јер изгибоше сви они што тргују, истребише се сви који сребро носе.

12 У тај дан ћу ја са буктињама Јерусалим претражити, и казнићу људе који на свом талогу леже, и у срцу своме веле: Не чини Господ ни добра ни зла.

13 Добра ће се њихова разграбити, куће њихове пустошити; биће саградили куће у којима неће седети, и садили винограде од којих неће вина пити.

14	Близу је велики дан Господњи, близу је, нагло се примиче! Дан Господњи глас свој пушта и тешко јунак тужи.

15 Дан је тај дан гнева, дан тескобе и мука, дан пустошења и затирања, дан мрака и таме, дан облака и магле,

16 дан у који ће одјекнути трубе и покличи бојни на тврде градове и на куле високе.

17	Притеснићу људе, и они ће ко слепи ходити, јер на Господа грешише. Крв њихову просућу као прах и пут њихову ко ђубре.

18 Неће их моћи избавити ни сребро ни злато њихово у дан гнева Господњега. Сву ће земљу прождрети огањ љубоморе његове, јер ће он за час становнике земље истребити.

Глава 2.
1 Саберите се, испитујте се, бестидни народи,

2 пре но што се суд изврши и дан као плева прође; пре нег на вас падне гнев Господњи пламени; пре нег на вас падне дан гнева Господњег!

3 Тражите Господа сви који сте кротки у земљи, који наредбе његове вршите; тражите правду, тражите смерност! Ваљда ће вас поштедети дан гнева Господњег!

4 Јер ће се Газа напустити, Аскалон ће пустош постати, Азот ће се усред дана протерати. Акрон ће се ишчупати.

5 Тешко становницима обала морских, Херетејском народу! Господ против тебе суди, Ханане, земљо Филистејска! затрћу те, неће у теби становника бити.

6 Обале ће морске пашишта постати, станови пастирски и торови стада.

7 Ти крајеви биће за остатак дома Јудина; туда ће они пасти; у вече ће у дворима Аскалонским се одмарати; Јер их неће Господ, Бог њихов, заборавити, и вратиће робље њихово.

8 Чуо сам ја хуле Моавске и увреде Амонских синова, кад мој народ ружише и бесно се подигоше на међе његове.

9 3ато: Жив сам ја!, говори Господ над војскама, Бог Израиљсв, Моав ће као Содом бити, а синови Амонови као Гомор, место копривама покривено, слатина и вечна пустош. Остатак ће их народа мога опљачкати, остатак ће мог народа владати над њима.

10 То ће им бити за поноситост њихову, јер наружише и увредише дрско народ Господа над војскама.

11 Господ ће им страховит бити, јер ће он све богове земаљске уништити, и њему ће се сви у земљи клањати по свим острвима народа.

12 И ви Етиопљани бићете мачем мојих ударени.

13 Дигнуће он руку своју на север и затрће Асирију, и од Ниневије ће пустош направити, суху земљу као пустињу.

14 Усред ње ће стада се одмарати и свако зверје, гем и ћук станиће се измеђ оглавака стубова њених. Вика ће се са прозора чути, затирање ће на праговима бити, јер ће се истргнути кедрова ошита.

15 Ето, дакле, тог веселог града који безбрижно седи, и у срцу своме вели:
Ја, па ја! Што? Он је у развалинама, поста заклон за зверад! Сви који њиме пролазе звиждаће и махаће руком.

Глава 3.
1 Тешко граду бунтовном и окаљаном,
Граду насилничком!

2 Не слуша гласа никаквога,
не прима наука;
не узда се у Господа,
не приступа Богу своме.

3 Кнезови су његови усред њега
лавови који ричу, судије су његове вукови вечерњи
који ништа за јутро не остављају.

4 Дрски су му и неверни пророци.
Свештеници његови
скврне свете ствари
и закон изврћу.

5 Господ је праведан усред њега,
не чини неправде.
Свако јутро суд свој на светлост износи,
никад не изостаје
али ко је бездушан тај не зна за стид. -

6 Истребио сам народе; разорене су куле њихове,
затро сам улице њихове,
Нико њима не пролази;
градови су им раскопани,
нема људи, нема житеља у њима!

7 Ја говорих: Када би бар хтео да се мене бојиш,
и на наук да пазиш,
не би се стан твој уништио,
и не би те стигле казне
којима сам ти запретио!
Али они брзаше да кваре
сва дела своја.

8 Чекајте зато, говори Господ,
на дан кад ћу на плен се подигнути,
јер сам решио да саберем народе,
да покупим краљевства,
па да на њих јарост своју излијем,
сву жестину гнева свога,
јер ће се са огњем љубоморе моје
сва земља затрти.

9 Тада ћу ја народима чиста уста дати
да сви име Господье призивљу,
и да му сви сложно служе.

10 Испреко река Етиопских
побожници ће ми моји, расејани моји,
донети даре.

11 И тог дана нећеш више имати
да се стидиш дела својих
којима си на мене грешио;
јер ћу истргнути из тебе
оне који су дрско победили,
и нећеш се више узносити
на светој гори мојој.

12 Оставићу усред тебе народ скроман и мален који ће у имену Господњему заклона да нађе.

13 Остатак Израиљев
неће безакоње учинити, неће лаж говорити, нити ће преваран језик у устима његовим се наћи; ал' ће они пасти, и одмараће се, и нико им сметати неће.

14 Глас радости пуштај, кћери Сионска!
Глас весеља пуштај, Израиљу!
Радуј се и весели се из свег срца,
кћери Јерусалимска!

15 Уклонио је Господ казне твоје,
удаљио непријатеља твога.
Краљ је Израиљев,
Господ, усред тебе;
немаш више да се зла бојиш!

16 У тај дан рећи ће се Јерусалиму: Не бој се! Да не смалакшу руке твоје, Сионе!

17 Господ је, Бог твој, усред тебе,
као јунак избавитељ;
од тебе ће он учинити
радост своју највећу,
занос весеља имаће за тебе.

18 Сабраћу ја оне који су у жалости
далеко од свечаних празника,
оне који су из твог крила изишли,
а срамота их тишти.

19 Гле, у то ћу време
на све твоје мучитеље устати;
избавићу хроме и сабраћу одагнане,
и од њих ћу пример хвале и славе учинити у свој земљи где су под срамотом.

20 У то ћу вас време вратити,
у то ћу вас време сабрати;
јер ћу од вас пример славе и хвале учинити по свим народима земље,
када на очи ваше вратим робље ваше,
говори Господ.